ก.ล.ต.นับหนึ่งไฟล์ลิ่ง”กัลฟ์ เอ็นเนอร์จีฯ” ขาย IPO 533.30 ล้านหุ้น คาดเทรด SET ปลายปีนี้
ก.ล.ต.นับหนึ่งไฟล์ลิ่ง “กัลฟ์ เอ็นเนอร์จีฯ" หรือ GULF ขายหุ้น IPO 533.30 ล้านหุ้น คาดเข้าเทรดปลายปีนี้ โดยมีบล.กสิกรไทย ธนาคารไทยพาณิชย์ และ บล.บัวหลวง เป็นที่ปรึกษาทางการเงิน
1 พ.ย. 2560

นางพรทิพา ชินเวชกิจวานิชย์ กรรมการผู้จัดการใหญ่ บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า บริษัทเตรียมเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวนไม่เกิน 533.30 ล้านหุ้น หลังจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติแบบคำขออนุญาตเสนอขายหุ้นที่ออกใหม่ คาดเข้าจดทะเบียนในตลาดหลักทรัพย์แห่งประเทศไทยภายในปีนี้ โดยมีที่ปรึกษาทางเงิน (FA) ของบริษัทประกอบด้วย บล.กสิกรไทย ธนาคารไทยพาณิชย์ และ บล.บัวหลวง
โดย GULF ประกอบธุรกิจหลักด้านการผลิตและจำหน่ายไฟฟ้า ไอน้ำและน้ำเย็น และธุรกิจอื่น ๆ ที่เกี่ยวข้อง โดย ณ วันที่ 1 พ.ย.60 กลุ่มบริษัทมีโครงการโรงไฟฟ้าก๊าซธรรมชาติและโครงการพลังงานแสงอาทิตย์ที่ติดตั้งบนหลังคา (Solar Rooftop) ที่จำหน่ายไฟฟ้าเข้าสู่ระบบเชิงพาณิชย์ มีกำลังการผลิตไฟฟ้าติดตั้งรวมทั้งสิ้น 4,772.1 เมกะวัตต์
“เรามีประสบการณ์และความเชี่ยวชาญในธุรกิจ มีการร่วมมือกับพันธมิตรพัฒนาโครงการโรงไฟฟ้า โดยมีเป้าหมายสู่การเป็นหนึ่งในผู้นำอุตสาหกรรมการผลิตและจำหน่ายไฟฟ้าจากโรงไฟฟ้าก๊าซธรรมชาติภาคเอกชนรายใหญ่ในภูมิภาคนี้”นางพรทิพา กล่าว
โดยบริษัทจะนำเงินที่ได้จากการระดมทุนไปใช้เป็นส่วนหนึ่งของเงินลงทุนและเงินให้กู้ยืมแก่บริษัทย่อยและบริษัทร่วมของบริษัทฯ และบริษัทอื่น รวมถึงลงทุนโครงการต่าง ๆ ในอนาคต ส่วนที่เหลือจะนำไปชำระคืนเงินกู้ยืมให้กับธนาคาร ไถ่ถอนหุ้นกู้และ/หรือตั๋วแลกเงิน และใช้เป็นเงินทุนหมุนเวียนในการดำเนินงานของกลุ่มบริษัทฯ และเพื่อวัตถุประสงค์อื่น ๆ ของกลุ่มบริษัทต่อไป
ปัจจุบัน GULF มีทุนจดทะเบียน 10,666.50 ล้านบาท แบ่งเป็นหุ้นสามัญจำนวน 2,133.30 ล้านหุ้น มูลค่าที่ตราไว้ (พาร์) หุ้นละ 5 บาท โดยมีทุนที่ออกและชำระแล้วจำนวน 8,000.00 ล้านบาท แบ่งเป็นหุ้นสามัญจำนวน 1,600.00 ล้านหุ้น และจะเสนอขายหุ้นIPO  จำนวนไม่เกิน 533.30 ล้านหุ้น หรือคิดเป็น 24.99% ของจำนวนหุ้นสามัญที่ออกและเรียกชำระแล้วทั้งหมดของบริษัท ภายหลังการเสนอขายหุ้นสามัญต่อประชาชนในครั้งนี้
นอกจากนี้ GULF ยังเป็นผู้ประกอบธุรกิจในการถือหุ้นในบริษัทอื่น (Holding Company) ที่ประกอบธุรกิจหลักด้านการผลิตและจำหน่ายไฟฟ้า ไอน้ำและน้ำเย็น และธุรกิจอื่น ๆ ที่เกี่ยวข้อง โดยร่วมกับพันธมิตรรายใหญ่จากประเทศญี่ปุ่น ได้แก่ กลุ่ม J-Power ผู้พัฒนาและผลิตไฟฟ้าชั้นนำของประเทศญี่ปุ่น จัดตั้งบริษัทร่วมทุนภายใต้ชื่อ บริษัท กัลฟ์ เจพี จำกัด ซึ่ง กัลฟ์ ถือหุ้น 40%
รวมทั้งยังได้ร่วมมือกับกลุ่มบริษัท Mitsui จัดตั้งบริษัทร่วมทุน 2 บริษัทได้แก่ บริษัท กัลฟ์ เอ็มพี จำกัด และ บริษัท อินดิเพนเดนท์ เพาเวอร์ ดีเวลลอปเมนท์ จำกัด ซึ่ง กัลฟ์ถือหุ้น 70% และ 51% ตามลำดับ เพื่อดำเนินโครงการโรงไฟฟ้าก๊าซธรรมชาติในประเทศไทย ทั้งนี้ บริษัทฯ อยู่ระหว่างดำเนินการเพิ่มสัดส่วนการถือหุ้นในบริษัท อินดิเพนเดนท์ เพาเวอร์ ดีเวลลอปเมนท์ จำกัด เป็น 70% ซึ่งคาดว่าจะสามารถเพิ่มสัดส่วนการถือหุ้นแล้วเสร็จก่อนวันที่ 28 ก.พ.61
นอกจากนี้ บริษัทฯ ยังถือหุ้น 9.09% ใน SPCG ผู้ประกอบธุรกิจผลิตและจำหน่ายไฟฟ้าจากพลังงานแสงอาทิตย์รายใหญ่ที่สุดของไทย และถือหุ้น 0.46% ใน EDL Generation ผู้ผลิตและจำหน่ายไฟฟ้าในประเทศลาว ขณะเดียวกัน ยังอยู่ระหว่างขั้นตอนการพัฒนาธุรกิจจัดจำหน่ายก๊าซธรรมชาติทางท่อให้ลูกค้าอุตสาหกรรมในนิคมอุตสาหกรรมของกลุ่ม WHA อีกด้วย